Fem personer i en lejlighed i Aalborg fik i går kort før klokken 18 et noget kedeligt besøg. For to 35-årige mænd trængte ind i lejligheden og begik hjemmerøveri. - Den ene gerningsmand slog en af personerne i hovedet med skæftet af en kniv, og den anden gerningsmand truede en anden af de tilstedeværende med en kniv, fortæller politikommissær Martin Rolighed fra Nordjyllands Politi. De to gerningsmænd stjal en mobiltelefon og et hævekort og stak efterfølgende af, men de blev senere anholdt af politiet. De to 35-årige mænd skal i formiddag fremstilles i grundlovsforhør sigtet for hjemmerøveri.

Referat:
To 35-årige mænd fremstilles i dag i grundlovsforhør sigtet for hjemmerøveri begået i Aalborg.